Spania va livra Kievului rachete Patriot şi tancuri Leopard, ca parte a unui pachet de ajutor militar de 1,13 miliarde de euro anunţat în aprilie. Informaţia a apărut astăzi în ziarul El Pais, citând surse sub rezerva anonimatului apropiate acestui dosar.
Spania va livra Ucrainei circa zece rachete antiaeriene Patriot şi 19 tancuri germane Leopard 2A4 second-hand, precum şi arme fabricate în Spania, între care echipamente antidronă şi muniţie, a mai spus ziarul, conform Agerpres.
Costul pachetului a fost aprobat luna trecută de guvern, însă până acum nu se ştia ce arme va include.
Noile livrări de armament, anunţate în timpul unei vizite oficiale a preşedintelui ucrainean la Madrid
Noile livrări de armament vor fi anunţate în timpul unei vizite oficiale a preşedintelui ucrainean Volodimir Zelenski la Madrid, luni, unde acesta se va întâlni cu premierul Pedro Sanchez şi cu regele Felipe, precizează publicaţia menţionată.
Purtătorii de cuvânt ai premierului Sanchez au refuzat să dea declaraţii în legătură cu informaţia apărută în El Pais.